Munisipale belasting en heffings: Die eienaar se plig - Jy en die RegJy en die Reg
Tuis › Artikels › Munisipale belasting en heffings: Die eienaar se plig
Munisipale belasting en heffings: Die eienaar se plig
Erfbelasting en munisipale rekenings is iets wat elke grondeienaar regtens verplig is om te betaal en so ook elke gebruiker van munisipale dienste.
Artikel 229 van ons Grondwet bepaal dat munisipaliteite erfbelasting mag hef, asook fooie vir die verskaffing van dienste aan 'n eiendom, byvoorbeeld watervoorsiening en vullisverwydering.
Hierdie grondwetlike reg word gekodifiseer in die Wet op Munisipale Eiendomsbelasting no. 6 van 2004 en die Wet op Munisipale Sisteme no. 32 van 2000.
Erfbelasting word altyd gehef as 'n persentasie op die waarde van eiendom. Vir erfbelastingdoeleindes word 'n waardasie opgestel wat die markwaarde van alle eiendomme binne die jurisdiksie van 'n sekere munisipaliteit behels. Die kostes in verband met riool- en vullisverwydering is 'n vaste bedrag wat maandeliks gehef word. Die water- en kragrekening is natuurlik afhanklik van die water en krag wat jy maandeliks gebruik.
Ongelukkig is dit so dat baie munisipaliteite nie meer maandeliks lesings neem nie en die gevolg hiervan is dat daar baie keer net bloot geskat word wat die verbruik is. Eienaars word dan elke maand gekonfronteer word met 'n geskatte rekening. In baie gevalle word baie rekeninge in sommige jurisdiksies nie eers meer maandeliks uitgereik nie. Dit skep reuse- probleme.
Artikel 27(2) van die Wet op Munisipale Eiendomsbelasting bepaal dat 'n grondeienaar aanspreeklik is vir erfbelasting, ongeag of die eienaar 'n rekening gekry het al dan nie. Hierdie artikel plaas dus 'n verpligting op grondeienaars om navraag by hulle munisipaliteit te doen indien hulle nie 'n rekening kry nie.
Natuurlik kom die teorie en die praktyk nie altyd bymekaar uit nie. Geen persoon is lus om vir ure in die munisipaliteit se ry te gaan staan net om te hoor die sisteem is dalk af nie. In praktyk gebeur dit dikwels dat grondeienaars massiewe rekeninge ontvang, omdat die munisipaliteit na maande weer besluit het om lesings te neem en bepaal dat die skattings heeltemal te min was. Die gevolg is dat die grondeienaar met 'n tamaai rekening sit. Wat ook gebeur, is dat die grondeienaar se uitklaringsyfers heeltemal te hoog is wanneer hy sy huis wil verkoop.
Dit sal dus vir elke grondeienaar wys wees om seker te maak dat hy maandeliks 'n munisipale rekening ontvang. Hou ook self maandeliks rekord van jou meterlesings. Moenie jou erfbelasting en heffings laat ophoop en ophou betaal omdat jy nie 'n rekening ontvang het nie.